Update efter sagsbehandling: 
Elgiganten har (selvfølgelig) taget det ubrugte ophæng tilbage, og har krediteret selve fragtomkostningen. Det var flinkt, men vel også ligesom minimum.  

På spørgsmålet om en mindre kompensation for vores besvær svarer Elgiganten: "I forhold til yderlige kompensation er jeg nødt til at afvise. Som det også frem går i vores leveringsbetingelser, kan der i tilfælde af et køb med flere produkter ske en splittet levering." 

Så synes jeg ikke man har forstået problemet. Jeg klager jo ikke over, at Elgiganten splitter forsendelserne. De må sende deres ordrer i lige så mange stumper, som de gider. Det styrer de bare helt selv. 

Men hvis de skriver til kunden, at ordren er leveret, så forventer jeg altså at ordren er leveret. Jeg tilføjer da ikke selv inde i hovedet, "Hmm...det er sikkert kun noget af ordren, der er leveret." Ellers havde jeg da ikke brugt 2 x 3½ timers kørsel plus benzin på at køre tværs gennem landet for at hjælpe min far. 

Situationen er, at Elgiganten sendte tv'et, men glemte ophænget, og skrev, at ordren var leveret. Ophænget sendte de 5 dage senere - EFTER jeg havde meddelt deres kundeservice, at jeg ikke ville have det alligevel. Dokumentérbart! Deres tracking viser, at ophænget først er udtaget af lageret til levering 4 timer efter jeg afbestilte det hos kundeservice. 

Det har jo ikke noget at gøre med, at de rent principielt har lov til at splitte forsendelserne. 

Så... to stjerner herfra for en utilstrækkelig oplevelse med mange gnidninger og løben fra ansvaret bagefter. Ærgerligt. 

Oprindelig anmeldelse: 
Jeg plejer at være super tilfreds med at handle hos Elgiganten, men har for en gangs skyld haft et brag af en møg-oplevelse. Ja, beklager, men I beder jo selv om feedback'en. 

Jeg havde på min fars vegne bestilt et TV og et vægophæng til levering hos ham i hans sommerhus (Ordrenr. 70153115). Ideen var, at jeg skulle køre op og hænge det op for ham. 

Torsdag d 29/6 fik jeg besked om, at ordren var leveret hos ham, og derfor kørte jeg de 350 km om søndagen for at hjælpe ham. Da jeg kom til derop, måtte jeg desværre konstatere, at om end TV'et var leveret, var ophænget *ikke* leveret, og uden ophænget kunne TV'et rimeligvis ikke hænges op. Så kunne jeg jo spise en fiskefilet og køre hjem igen. 

I kan forestille jer, at jeg ikke var tilfreds med situationen. I kunne da i det mindste have meddelt os, at der kun var tale om del-levering. 

Mandag den 3/7 klokken 13:38 kontaktede jeg så jeres kundeservice telefonisk for at klage min nød, og spørge hvad der foregik, og fik at vide, at det var helt rigtigt: Ophænget skulle 'komme et andet sted fra'. Det var mit klare indtryk, at det simpelthen var glemt. Enten af jer eller af fragtmanden. 

Jeg forklarede, at idet jeg nu var kørt forgæves frem og tilbage, havde vi ikke brug for ophænget alligevel. Jeg ville finde en anden løsning. Jeres kundeservicemedarbejder lovede at finde ud af, om ophænget var sendt - og hvis det ikke var sendt, ville han afbestille det. Under alle omstændigheder ville han give en tilbagemelding, men i den mindst overraskende udvikling nogensinde hørte jeg naturligvis aldrig fra ham igen. 

To dage senere, den 5/7, modtog jeg til gengæld en mail om, at "En pakke fra Elgiganten DK Internet er på vej". Det var naturligvis det manglende ophæng, og af tracking-linket fremgik, at forsendelsen var indtaget den 3/7 klokken 17:34, altså næsten præcis 4 timer efter jeg klokken 13:38 havde aftalt med jeres kundeservice, at jeg *ikke* ville have ophænget eftersendt, hvis det ikke allerede var sendt. 

I mellemtiden havde vi nemlig allerede fundet en lokal radio/tv-mand i nordjylland, der kom og monterede tv'et på et passende ophæng, han selv havde på lager. Mod passende betaling. 

Så...situationen blev altså, at i stedet for et relativt billigt ophæng, spildte jeg 2 x 4 timer og benzin for 600 kroner på at køre frem og tilbage. Plus et ophæng til nordjysk Expert-retail-pris. Plus montørens arbejdsløn. Og jeg har så jeres eftersendte ophæng stående ubrugeligt i nordjylland, og må enten vente på at min far kommer hjem i september eller selv spilde yderligere 2 x 4 timer plus benzin på at få det hjem, så jeg kan komme af med det igen og få mine penge tilbage. 

Man kunne næsten ikke have gjort det værre med vilje - det er lige før det er sjovt. 

Jeg forudser, at jeg skal være mere end ualmindeligt heldig for at få andet end en fesen standard-beklagelse ud af jeres social media task force, men det ville virkelig klæde Elgiganten med en decideret undskyldning og en kompensation for det her forløb. 

Hvis I af en eller anden årsag vil have uddybet eller forklaret nogen del af min klage, eller se/høre dokumentation for, at det er foregået som jeg siger, er I velkomne til at trække snakken ud af offentlighedens klare lys. Der er som sagt tale om ordrenr. 70153115, hvor jeg antager, at I kan se min mail.  

I kan også få mit nummer ved at skrive på pgl. mail, men I skal *ikke* ringe på det nummer, der er tilknyttet ordren - det er min fars nummer, og han gider ikke tale med jer.